ประกาศคณะกรรมการประมงประจำจังหวัดนครราชสีมา เรื่อง กำหนดเครื่องมือทำการประมง วิธีการทำการประมง และพื้นที่ทำการประมงห้ามใช้ทำการประมงในที่จับสัตว์น้ำ พ.ศ. 2561

ประกาศคณะกรรมการประมงประจำจังหวัดนครราชสีมา
เรื่อง
กำหนดเครื่องมือทำการประมง วิธีการทำการประมง และพื้นที่ทำการประมง
ห้ามใช้ทำการประมงในที่จับสัตว์น้ำ
พ.ศ.
๒๕๖๑
 

โดยที่เป็นการสมควรปรับปรุงประกาศคณะกรรมการประมงประจำจังหวัดนครราชสีมา ให้มีความครอบคลุมเครื่องมือทำการประมงมากขึ้น
เนื่องจากปัจจุบันได้มีชาวประมงใช้เครื่องมือทำการประมงประเภทแหที่ทำการดัดแปลงโดยใช้เชือกร้อยเนื้อแหบริเวณเหนือระดับเพลา
สำหรับดึงรวบตีนแหป้องกันไม่ให้สัตว์น้ำออกมาได้ขณะทำการประมงเพื่อเพิ่มประสิทธิภาพในการจับสัตว์น้ำ
หรือที่เรียกชื่อกันในท้องถิ่นว่า แหขยุ้ม ทำการประมงโดยการเคลื่อนย้ายไปตามอ่างเก็บน้ำและแหล่งน้ำต่าง
ๆ ในเขตท้องที่จังหวัดนครราชสีมาเป็นจำนวนมาก
ซึ่งจากการสำรวจพบว่าการทำการประมงลักษณะนี้สามารถจับสัตว์น้ำที่รวมกันเป็นฝูงได้ในปริมาณมากจนเกินสมควร
หากปล่อยให้มีการทำการประมงด้วยเครื่องมือทำการประมง และวิธีการทำการประมงดังกล่าวอีกต่อไป
จะส่งผลกระทบต่อพ่อแม่พันธุ์สัตว์น้ำและความสมดุลของระบบนิเวศในแหล่งน้ำ
รวมทั้งเกิดความขัดแย้งระหว่างชุมชนประมงท้องถิ่นที่มีระบบการจัดการ การบำรุงรักษา
การอนุรักษ์ การฟื้นฟู และการใช้ประโยชน์จากทรัพยากรสัตว์น้ำในท้องถิ่นของตนกับชาวประมงต่างถิ่นที่เคลื่อนย้ายมาทำการประมงในแต่ละแหล่งน้ำ
ดังนั้น จึงเป็นเหตุฉุกเฉินและมีความจำเป็นเร่งด่วน
และสมควรกำหนดมาตรการอนุรักษ์และบริหารจัดการให้เกิดความสมดุลทางธรรมชาติและรักษาทรัพยากรสัตว์น้ำและระบบนิเวศของแหล่งน้ำดังกล่าวไว้อย่างยั่งยืนตามหลักการป้องกันล่วงหน้า

อาศัยอำนาจตามความในมาตรา ๒๘
วรรคหนึ่ง (๓) และวรรคสอง มาตรา ๗๑ (๑) แห่งพระราชกำหนดการประมง พ.ศ. ๒๕๕๘
และที่แก้ไขเพิ่มเติม คณะกรรมการประมงประจำจังหวัดนครราชสีมาออกประกาศไว้
ดังต่อไปนี้

ข้อ ๑ ให้ยกเลิกประกาศคณะกรรมการประมงประจำจังหวัดนครราชสีมา
เรื่อง กำหนดเครื่องมือทำการประมง วิธีการทำการประมง
และพื้นที่ทำการประมงที่ห้ามใช้ทำการประมงในที่จับสัตว์น้ำ พ.ศ. ๒๕๖๐ ลงวันที่ ๑๒
กันยายน พ.ศ. ๒๕๖๐

ข้อ ๒ ห้ามมิให้ผู้ใดใช้เครื่องมือทำการประมงประเภทแหที่เรียกชื่อว่า
แหขยุ้ม หรือเครื่องมือทำการประมงที่เรียกชื่ออย่างอื่นที่ทำการดัดแปลงโดยใช้เชือกร้อยเนื้ออวนด้านล่างสำหรับดึงรวบป้องกันไม่ให้สัตว์น้ำออกมาได้ขณะทำการประมง
ทำการประมงในที่จับสัตว์น้ำเขตท้องที่จังหวัดนครราชสีมา

ข้อ ๓ ประกาศนี้มิให้ใช้บังคับแก่การกระทำเพื่อประโยชน์ในการศึกษาวิจัยหรือการอนุรักษ์ทรัพยากรสัตว์น้ำ
ซึ่งกระทำโดยทางราชการและได้รับอนุญาตเป็นหนังสือจากอธิบดีกรมประมงหรือผู้ซึ่งอธิบดีกรมประมงมอบหมาย

ข้อ ๔[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๕ มีนาคม พ.ศ. ๒๕๖๑
วิเชียร
จันทรโณทัย
ผู้ว่าราชการจังหวัดนครราชสีมา
ประธานกรรมการประมงประจำจังหวัดนครราชสีมา
  
พิมพ์มาดา/จัดทำ
๒๑
พฤษภาคม ๒๕๖๑

นุสรา/ตรวจ
๒๒
เมษายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๗๓ ง/หน้า ๒๖/๒๘ มีนาคม ๒๕๖๑